Porvarivallan ylistykseksi
Vankiloita uhkeita
 Tuo porvarivalta laittaa ja laittaa,
 Niissä se koittaa hulivilipoikain
 Jäykät niskat taittaa.

 Jylhänä kohoo porvarivallan
 Kolkot kivimuurit ja muurit,
 Joissa ne tulisielut saavat
 Jäähdyttävät kuurit.

 Juovasarkaan porvarivalta
 Vainoojansa pukee ja pukee,
 Siten se huimaa huojuntaansa
 Hiljentää ja tukee.

 Silakoilla porvarivalta
 Köyhänlasta ruokkii ja ruokkii,
 Unhoittaen aivan kutka
 Kylläisyyden kuokkii.

Runot